钦定古今图书集成/明伦汇编/闺媛典/第267卷 > 牟嘉禾妻邵氏
## 钦定古今图书集成/明伦汇编/闺媛典/第267卷 > 牟嘉禾妻邵氏

按《贵州通志》：“邵氏，思南邵斐长女。年十五，适同郡诰
赠奉直大夫牟嘉禾。生四子，长应寿，次应秋，次应春，
次应律。氏年二十七而寡，哀泣不欲生，孝事舅姑，教
育诸子。值牟氏中衰，翁老而诸孤稚，里中巨奸及族
恶少咸谋嫁之。洎翁姑没，倩媒者踵相接也。氏善慰
绝之。故人虽拂怒而不忍肆毒，久且愧悔。同里梅薛”
二节妇谓之曰：“千里之雪，累尺之冰，寒可知也，毋戏
涉而中退。”氏笑曰：“吾试为之苦守，足不下堂。”后二十
馀年，而子寿仕粤，叔子眷仕虔，就养虔粤教二子以
静治。凡二子之以能膺荐擢者，多得之慈训焉。迨归
乡，母仪为郡妇，则名动数百里，妇女皆化之。不贤者
深藏而不敢见。乡邑屡谋举其行，氏谕诸子止之，曰：
“恐人以吾子贵而疑为私，则无以劝穷乡匹妇矣。”崇
祯十五年，氏春秋八十，公论不可止呈其事于有司。
抚按，列疏上请，敕建坊旌表。